Bak watéenyan sukée Efraim ka meusiab-siab keuneuk jijak meuprang, dan jijak laju jijeumeurang Krueng Yordan jituju u Zafon. Awaknyan jipeugah ubak Yefta, "Pakon droeneueh neujak meuprang ngon bansa Amon dan hana neupakat teuma kamoe? Jinoenyoe kamoe meuteuka keuneuk kamoe tot droeneueh meunan cit banmandum asoe rumoh droeneueh."
2 Geupeugah lé Yefta, "Lamkawan ureuëng Amon dan kamoe nyoe nyang ureuëng Gilead na meuseuleuséh waham nyang lumpah hebat. Gata ka deungoe ulôn hôi keu tajak bantu tapeubeubaih ulôn nibak ureuëng-ureuëng Amon nyan, teuma gatanyoe hana tateuka.
3 Jadi, óh ka lheueh ulôn yakén that bahwa gatanyoe hana tabantu ulôn, ulôn neukad lôn jakprang bubena ureuëng-ureuëng Amon nyan, bahpi ulôn harôh maté lé sabab nyan. Laju TUHAN geubri geupeumeunang ulôn ateueh awaknyan. Pakon teuma jinoenyoe gata tajak prang ulôn?"
4 Óh lheuehnyan Yefta geupeusapat banmandum ureuëng Gilead, laju awaknyan jijakprang ngon jipeutaloe ureuëng Efraim. (Ureuëng Gilead nyang na tinggai di Efraim dan Manasye ka jitudoh lé ureuëng Efraim bahwa awaknyan ka jipeu aséng droe nibak ureuëng Efraim, sukée jihnyan keudroe.)
5 Ureuëng-ureuëng Gilead nyang teungoh jimuprang nyan, geureubot laju teumpat-teumpat jeumeurang nibak Krueng Yordan, mangat hase jipeuteuen ureuëng-ureuëng Efraim nyang keuneuk plueng. Bak watée na sidroe ureuëng Efraim, nyang keuneuk jipeuplueng droe, jilakée idhin mangat jeuet jijeumeurang krueng nyan, ureuëng Gilead laju jitanyong ubak ureuëng nyan, "Peu kheueh gata nyoe ureuëng Efraim?" Meunyoe jihnyan jijaweueb, "Bukon,"
6 awaknyan jiyue laju ureuëng nyan deungon tutoe haba lagéenyoe "Syibolet". Ureuëng teuma jipeugah cit "Sibolet" sabab hana hase jikheun nyan deungon paséeh. Lé awaknyan teuma laju jidrob ureuëng nyan dan laju jipoh maté nibak saboh teumpat di teumpat teujeumeurang nyan. Teuma teupoh maté kheueh 42.000 droe ureuëng Efraim bak watéenyan.
7 Nam thon treb jih Yefta jipimpén ureuëng Israel nyan. Óh lheuehnyan gobnyanpi meuninggai donya laju jipeukubu di gampông droe jih na kheueh di banda Mizpa di Gilead.
8 Óh lheueh Yefta, umat Israel jipimpén teuma lé Ebzan nibak Betlehem.
9 Ebzan nyan jimeu aneuëk lhée ploh droe aneuëk agam dan lhée ploh droe teuma aneuëk inong. Aneuëk-aneuëk geuhnyan nyang inong jipeukawen deungon sukée laén, dan meunan cit gobnyan jicok teuma lhée ploh droe aneuëk dara nibak sukée laén keu aneuëk gobnyan nyang agam. Tujoh thon treb jih Ebzan jipimpén umat Israel,
10 óh lheuehnyan gobnyan meuninggai dan teupeukubu laju di Betlehem.
11 Óh ka lheueh Ebzan, umat Israel jipimpén teuma lé Elon nibak sukée Zebulon siploh thon teuma treb jih.
12 Óh lheuehnyan gobnyan pih meuninggai donya laju teupeukubu di Ayalon di wilayah Zebulon.
13 Óh ka lheueh Elon, umat Israel nyan jipimpén teuma lé Abdon aneuëk Hilel nibak Piraton.
14 Aneuëk gobnyan nyang agam na peuet ploh droe, dan cucoe-cucoe gobnyan nyang agam na teuma lhée ploh droe. Awaknyan maséng-maséng na saboh keuleudée nyang jeuet pasang di ateueh rhueng. Lapan thon treb jih umat Israel geupimpén lé Abdon.
15 Óh lheuehnyan gobnyanpi meuninggai donya laju teupeukubu di Piraton dalam wilayah Efraim di daerah meugunong ureuëng Amalek.
Wordproject® is a registered name of the International Biblical Association, a non-profit organization registered in Macau, China.